《服药》
明代·陶安

服药功亦奇，藉以益五脏。阅世五十三，颇觉元气壮。

须发白数茎，黝者固无恙。先医神圣流，遗言岂我诳。

精神苟内守，血脉自和畅。厚本塞病源，邪沴不敢向。

吾儒传大方，又出医家上。集义体自充，寡欲心不放。

慎言节饮食，砭针戒流荡。达则民瘼苏，穷亦身粹盎。

道德永昭垂，后天不凋丧。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。